RÅDETS FORORDNING (EF) Nr. 992/95 af 10. april 1995 om åbning og forvaltning af fællesskabstoldkontingenter for visse landbrugsprodukter og fiskerivarer med oprindelse i Norge

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Der er indgået en aftale i form af brevvekslinger mellem Fællesskabet og Norge, som er godkendt ved afgørelse 86/557/EØF (1);

ovennævnte aftale er blevet ændret eller suppleret af aftalen om Det Europæiske Samarbejdsområde og den bilaterale aftale i form af brevvekslinger mellem Fællesskabet og Norge, som er godkendt ved afgørelse 93/737/EF (2);

i ovennævnte aftale har Fællesskabet forpligtet sig til hvert år på visse betingelser at åbne fællesskabstoldkontingenter til nedsat told eller nultold for en række landbrugsprodukter og fiskerivarer med oprindelse i dette land; de pågældende toldkontingenter bør derfor åbnes, og eventuelt bør de fastsatte betingelser for indførsel præciseres; for nemheds skyld bør Kommissionen bemyndiges til efter udtalelse fra Toldkodeksudvalget at gennemføre de nødvendige ændringer i den kombinerede nomenklatur og Taric-koderne samt gennemføre tilpasningerne i mængder, perioder og kontingentsatser, der beror på rådsafgørelser;

toldkontingenterne indeholdt i den omhandlede aftale gælder på ubestemt tid, hvorfor det er praktisk at anvende denne forordning flere år ad gangen, for at de omhandlede foranstaltninger kan iværksættes effektivt og enkelt;

der bør navnlig skabes sikkerhed for, at alle Fællesskabets importører har lige og kontinuerlig adgang til nævnte kontingenter, samt at den for disse kontingenter fastsatte sats anvendes uden afbrydelse ved enhver indførsel af de pågældende varer i samtlige medlemsstater i hele gyldighedsperioden for ovennævnte aftaler i form af brevvekslinger, indtil kontingenterne er opbrugt;

i henhold til dets internationale forpligtelser påhviler det Fællesskabet at bestemme åbningen af toldkontingenter; for at sikre en effektiv fællesskabsforvaltning af disse kontingenter er der intet til hinder for at tillade medlemsstaterne at trække de mængder på kontingentmængderne, der svarer til deres reelle indførsler; denne form for forvaltning kræver et snævert samarbejde mellem medlemsstaterne og Kommissionen, som især skal kunne følge udnyttelsesgraden af de samlede kontingenter og underrette medlemsstaterne herom -

UDSTEDT FØLGENDE FORORDNING:

Artikel 1

1. Hvert år fra 1. januar til 31. december eller i de i bilag I anførte perioder suspenderes eller nedsættes toldsatsen ved indførsel af de i denne forordning nævnte varer til det niveau og inden for de fællesskabstoldkontingenter, som er anført herfor.

2. Indførsel af de i bilag I omhandlede varer under løbenummer 09.0703 og 09.0711 omfattes kun af kontingentet, såfremt prisen franko grænse fastlagt af medlemsstaterne i overensstemmelse med artikel 22 i Rådets forordning (EØF) nr. 3759/92 af 17. december 1992 om den fælles markedsordning for fiskeri- og akvakulturprodukter (3), mindst svarer til den referencepris, som Fællesskabet eventuelt har fastsat for de pågældende varer eller varekategorier.

3. Protokollen angående definitionen af begrebet »varer med oprindelsesstatus« og angående metoderne for administrativt samarbejde, der er knyttet som bilag til overenskomsterne mellem Det Europæiske Fællesskab og Kongeriget Norge (4) finder anvendelse.

Artikel 2

De i artikel 1 omhandlede toldkontingenter forvaltes af Kommissionen, der kan træffe alle hensigtsmæssige administrative foranstaltninger for at sikre en effektiv forvaltning af disse.

Artikel 3

Såfremt en importør i en medlemsstat indgiver en angivelse om overgang til fri omsætning med anmodning om præferencebehandling for en vare omhandlet i denne forordning, og såfremt toldmyndighederne antager denne angivelse, trækker den pågældende medlemsstat ved meddelelse til Kommissionen på kontingentmængden en mængde svarende til behovet.

Anmodningerne om sådanne træk med oplysning om datoen for antagelsen af de nævnte angivelser skal straks sendes til Kommissionen.

Sådanne træk tillades af Kommissionen afhængigt af datoen for, hvornår toldmyndighederne i den pågældende medlemsstat har antaget angivelserne om overgang til fri omsætning, og forudsat at den resterende kontingentmængde giver mulighed herfor.

Såfremt en medlemsstat ikke udnytter de trukne mængder, tilbagefører den hurtigst muligt disse til den tilsvarende kontingentmængde.

Såfremt de mængder, der er anmodet om, overstiger den resterende kontingentmængde, sker tildelingen i forhold til de mængder, der er anmodet om. Medlemsstaterne underrettes af Kommissionen om de trukne mængder.

Artikel 4

Medlemsstaterne sikrer importørerne af de pågældende varer lige og kontinuerlig adgang til kontingenterne, så længe den resterende kontingentmængde giver mulighed herfor.

Artikel 5

1. De nødvendige bestemmelser for anvendelsen af denne forordning, særlig:

a) de tekniske ændringer og tilpasninger, der er nødvendige som følge af ændringer af den kombinerede nomenklatur og Taric-koderne

b) tilpasninger i mængder, perioder og kontingentsatser, der beror på rådsafgørelser

vedtages efter proceduren i artikel 6, stk. 2.

2. De bestemmelser, som vedtages i henhold til stk. 1, giver ikke Kommissionen ret til

- at overføre præferencemængder fra en kontingentperiode til en anden

- at ændre de tidsplaner, der er fastsat i aftaler

- at overføre mængder fra et kontingent til et andet

- at åbne og forvalte kontingenter, der følger af nye aftaler.

Artikel 6

1. Kommissionen bistås af Toldkodeksudvalget, der er nedsat ved artikel 247 i forordning (EØF) nr. 2913/92 (5).

2. Kommissionens repræsentant forelægger udvalget et udkast til de foranstaltninger, der skal vedtages. Udvalget afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster. Udtalelsen vedtages med det flertal, som er fastsat i traktatens artikel 148, stk. 2, for vedtagelse af afgørelser, som Rådet skal træffe efter forslag fra Kommissionen. Under afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald gælder følgende:

- Kommissionen udsætter gennemførelsen af de foranstaltninger, den har truffet afgørelse om, i et tidsrum på tre måneder regnet fra datoen for denne underretning

- Rådet kan med kvalificeret flertal træffe en anden afgørelse inden for det tidsrum, der er nævnt i første led.

3. Udvalget kan behandle alle spørgsmål vedrørende anvendelsen af denne forordning, som rejses af formanden enten på eget initiativ eller på anmodning af en medlemsstat.

Artikel 7

Medlemsstaterne og Kommissionen arbejder snævert sammen for at sikre, at denne forordning overholdes.

Artikel 8

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. januar 1995 i hele aftalens gyldighedsperiode for aftalerne i form af brevvekslinger, som er godkendt henholdsvis ved afgørelse 86/557/EØF og afgørelse 93/737/EF.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 10. april 1995.

På Rådets vegne

A. JUPPÉ

Formand

(1) EFT nr. L 328 af 22. 11. 1986, s. 76.

(2) EFT nr. L 346 af 31. 12. 1993, s. 17.

(3) EFT nr. L 388 af 31. 12. 1992, s. 1. Forordningen er ændret ved forordning (EØF) nr. 3318/94 (EFT nr. L 350 af 31. 12. 1994, s. 15).

(4) EFT nr. L 171 af 27. 6. 1973, s. 1. Protokollen er ændret ved afgørelse nr. 1/94 truffet af Den Blandede Komité EF-Norge (EFT nr. L 204 af 6. 8. 1994, s. 90).

(5) EFT nr. L 302 af 19. 10. 1992, s. 1. Forordningen er ændret ved forordning (EØF) nr. 2454/93 (EFT nr. L 253 af 11. 10. 1993, s. 1).

BILAG I

>TABELPOSITION>

BILAG II

>TABELPOSITION>